CELEX: 32013R0990
Language: lt
Date: 2013-10-15 00:00:00
Title: 2013 m. spalio 15 d. Komisijos įgyvendinimo reglamentas (ES) Nr. 990/2013, kuriuo iš dalies keičiamos Reglamento (EB) Nr. 1187/2009 nuostatos, susijusios su pieno ir pieno produktų eksportu į Jungtines Amerikos Valstijas ir Dominikos Respubliką

16.10.2013   
            
            
               LT
            
            
               Europos Sąjungos oficialusis leidinys
            
            
               L 275/3
            
         KOMISIJOS ĮGYVENDINIMO REGLAMENTAS (ES) Nr. 990/2013
   2013 m. spalio 15 d.
   kuriuo iš dalies keičiamos Reglamento (EB) Nr. 1187/2009 nuostatos, susijusios su pieno ir pieno produktų eksportu į Jungtines Amerikos Valstijas ir Dominikos Respubliką
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 161 straipsnio 3 dalį, 170 straipsnį ir 171 straipsnio 1 dalį kartu su 4 straipsniu,
   kadangi:
   
               (1)
            
            
               Komisijos reglamento (EB) Nr. 1187/2009 (2) III skyriaus 2 skirsnyje pateiktos nuostatos, susijusios su sūrių, eksportuojamų į Jungtines Valstijas pagal tam tikras GATT kvotas, eksporto licencijomis. Patirtis, įgyta taikant tam tikras iš tų kvotų, parodė, kad dėl nuolat kintančių rinkos sąlygų, visų pirma didelio kainų svyravimo, padidėjusios konkurencijos ir valiutos kurso pokyčių, ilgu laikotarpiu nuo eksporto licencijų paraiškų (toliau – licencijų paraiškos) pateikimo laikotarpio iki eksporto įvykdymo eksportuotojai gali negalėti pasinaudoti licencijomis ir prarasti susijusį užstatą. Kad eksportuotojai toliau būtų suinteresuoti teikti paraiškas dėl tų kvotų, kurių laikotarpis nustatytas susitarime su Jungtinių Valstijų institucijomis, būtina nuo 2015 kvotos metų sumažinti taikomą užstato normą;
            
         
               (2)
            
            
               Reglamento (EB) Nr. 1187/2009 22 straipsnio 3 dalyje nustatyta, kad teikiant licencijų paraiškas dėl Jungtinių Valstijų leistų naudoti kvotų būtina pateikti užstatą pagal 9 straipsnį. 9 straipsnyje, įtrauktame į Reglamento (EB) Nr. 1187/2009 bendrųjų taisyklių skyrių, nustatytas užstato už eksportą, kuriam netaikomos trečiųjų šalių teikiamos prekybos lengvatos, apskaičiavimo mechanizmas. Todėl atsižvelgiant į patirtį, įgytą taikant Jungtinių Valstijų leistas naudoti lengvatines kvotas, ir siekiant skatinti eksportuotojus jomis naudotis, būtina ne tik sumažinti užstato normą, bet ir nustatyti, kad 9 straipsnis toms kvotoms apskritai neturėtų būti taikomas;
            
         
               (3)
            
            
               Reglamento (EB) Nr. 1187/2009 III skyriaus 3 skirsnyje nustatytos sąlygos ir procedūra, taikomos Dominikos Respublikos leistą naudoti pieno miltelių kvotą naudojantiems eksportuotojams. Nors kvota nuo jos įvedimo pradžios iki 2010–2011 kvotos metų buvo visiškai išnaudojama, nuo 2011–2012 kvotos metų bendras prašomas kiekis yra mažesnis nei nustatytas kvotos kiekis;
            
         
               (4)
            
            
               siekiant skatinti kuo aktyviau naudoti kvotą ateinančiais metais, būtina patikslinti taisykles dėl tinkamumo, taikomo kiekio, licencijų paraiškų teikimo laikotarpių ir užstato;
            
         
               (5)
            
            
               be to, kad eksportuotojams būtų lengviau naudotis kvota, reikėtų sušvelninti reikalavimus dėl minimalios ankstesnės prekybos veiklos, taikomus teikiantiesiems paraiškas dėl kvotos dalies, nurodytos Reglamento (EB) Nr. 1187/2009 28 straipsnio 1 dalies a punkte;
            
         
               (6)
            
            
               siekiant skatinti kuo aktyviau naudoti kvotą ir supaprastinti taisykles, didžiausias kiekis, dėl kurio gali būti teikiamos licencijų paraiškos, kaip nustatyta Reglamento (EB) Nr. 1187/2009 28 straipsnio 2 dalyje, turėtų būti padidintas iki kvotos kiekio. Minimalus kiekis, dėl kurio gali būti teikiamos licencijų paraiškos, turėtų būti 20 tonų;
            
         
               (7)
            
            
               dėl ilgo laiko tarpo, skiriančio licencijų paraiškų pateikimo laikotarpį, kaip nustatyta Reglamento (EB) Nr. 1187/2009 29 straipsnyje, ir kvotos metus, kuriais vykdomas eksportas, taip pat dėl didelio kainų svyravimo pieno sektoriuje ir padidėjusios pieno miltelių konkurencijos Dominikos Respublikoje padidėjo eksportuotojų rizika nepasinaudoti arba tik iš dalies pasinaudoti licencijomis ir prarasti susijusį užstatą. Todėl tikslinga atidėti licencijų paraiškų teikimą nuo balandžio iki gegužės mėn. ir numatyti antrąjį skyrimo terminą;
            
         
               (8)
            
            
               be to, sumažinus užstatą, nustatytą 28 straipsnio 3 dalyje, veiklos vykdytojai būtų labiau suinteresuoti teikti licencijų paraiškas, todėl jį reikėtų sumažinti. Taip pat būtina nustatyti, kad 9 straipsnis neturėtų būti taikomas Dominikos Respublikos leistai naudoti lengvatinei kvotai, siekiant skatinti eksportuotojus ja naudotis;
            
         
               (9)
            
            
               todėl Reglamentas (EB) Nr. 1187/2009 turėtų būti atitinkamai iš dalies pakeistas;
            
         
               (10)
            
            
               šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1187/2009 pakeitimas
   Reglamento (EB) Nr. 1187/2009 III skyrius iš dalies keičiamas taip:
   
               1.
            
            
               2 skirsnis iš dalies keičiamas taip:
               
                           a)
                        
                        
                           22 straipsnio 3 dalis pakeičiama taip:
                           „3.   Teikiant licencijų paraiškas būtina pateikti 3 EUR už 100 kg užstatą.“
                        
                     
                           b)
                        
                        
                           26 straipsnis pakeičiamas taip:
                           „26 straipsnis
                           Taikomas II skyrius, išskyrus jo 7, 9 ir 10 straipsnius.“
                        
                     
         
               2.
            
            
               3 skirsnis pakeičiamas taip:
               „3 SKIRSNIS
               
               
                  
                     Eksportas į Dominikos Respubliką
                  
               
               27 straipsnis
               1.   Į Dominikos Respubliką eksportuojant pieno miltelius pagal kvotą, numatytą CARIFORUM valstybių ir Europos Sąjungos bei jos valstybių narių ekonominės partnerystės susitarimo III priedo 2 priedėlyje, Dominikos Respublikos kompetentingoms institucijoms pateikiama eksporto licencijos, išduotos pagal šio skirsnio nuostatas, patvirtinta kopija ir tinkamai patvirtinta kiekvienos siuntos eksporto deklaracijos kopija.
               2.   Gali būti teikiamos visų produktų, kurių Kombinuotosios nomenklatūros kodai yra 0402 10, 0402 21 ir 0402 29, eksporto licencijų paraiškos (toliau – licencijų paraiškos).
               Produktai turi būti pagaminti tik Sąjungoje. Kompetentingų institucijų prašymu pareiškėjai pateikia daugiau įrodymų, kuriuos tos institucijos laiko būtinais licencijoms išduoti, ir prireikus leidžia toms institucijoms tikrinti buhalterinę apskaitą ir atitinkamų produktų gamybos sąlygas.
               28 straipsnis
               1.   27 straipsnio 1 dalyje nurodyta kvota yra 22 400 tonų per dvylikos mėnesių laikotarpį, kuris prasideda liepos 1 d. Kvota dalijama į dvi dalis:
               
                           a)
                        
                        
                           pirmoji dalis – 80 % arba 17 920 tonų – paskirstoma Sąjungos eksportuotojams, galintiems įrodyti, kad jie ne mažiau kaip vienus iš ketverių kalendorinių metų, einančių prieš licencijų paraiškų teikimo laikotarpį, į Dominikos Respubliką eksportavo 27 straipsnio 2 dalyje nurodytus produktus;
                        
                     
                           b)
                        
                        
                           antroji dalis – 20 % arba 4 480 tonų – paliekama a punkte nenurodytiems pareiškėjams, kurie teikdami paraiškas gali įrodyti, kad jie pastaruosius 12 mėnesių su trečiosiomis šalimis prekiavo Kombinuotosios nomenklatūros 4 skirsnyje išvardytais pieno produktais.
                        
                     Pirmoje pastraipoje nurodytas prekybos įrodymas pateikiamas laikantis Reglamento (EB) Nr. 1301/2006 5 straipsnio antros pastraipos.
               2.   Licencijų paraiškose nurodomas ne mažesnis kaip 20 tonų kiekis ir vienas pareiškėjas negali viršyti:
               
                           a)
                        
                        
                           atitinkamo kiekio, nurodyto 1 dalies pirmos pastraipos a ir b punktuose ir susijusio su licencijų paraiškų teikimo laikotarpiu, nurodytu 29 straipsnio pirmoje pastraipoje;
                        
                     
                           b)
                        
                        
                           bendro kiekio, likusio nuo abiejų kvotos dalių, nurodytų 1 dalies pirmos pastraipos a ir b punktuose, ir susijusio su licencijų paraiškų teikimo laikotarpiu, nurodytu 29 straipsnio antroje pastraipoje.
                        
                     Licencijų paraiškas dėl bendro likusio kiekio, kaip nurodyta pirmos pastraipos b punkte, gali teikti arba eksportuotojai, nurodyti 1 dalies pirmos pastraipos a punkte, arba pareiškėjai, nurodyti 1 dalies pirmos pastraipos b punkte.
               Licencijų paraiškos, kuriose nurodytas kiekis viršija pirmos pastraipos a ir b punktuose nustatytas viršutines ribas, yra atmetamos.
               3.   Kad licencijos paraiška būtų priimtina, paraiškų teikimo laikotarpiu, kaip nurodyta 29 straipsnyje, pagal vieną Kombinuotosios nomenklatūros produkto kodą gali būti teikiama tik viena licencijos paraiška. Kiekvienas pareiškėjas vienos valstybės narės kompetentingai institucijai visas licencijų paraiškas pateikia tuo pačiu metu.
               Licencijų paraiškos yra priimtinos tik tuo atveju, jei pareiškėjai, jas pateikdami:
               
                           a)
                        
                        
                           pateikia 3 eurų už 100 kg užstatą;
                        
                     
                           b)
                        
                        
                           1 dalies pirmos pastraipos a punkte nurodytos dalies atveju nurodo 27 straipsnio 2 dalyje nurodytų produktų kiekį, kurį jie eksportavo į Dominikos Respubliką vienais iš ketverių kalendorinių metų, einančių prieš atitinkamą licencijų paraiškų teikimo laikotarpį, kaip nurodyta 29 straipsnyje, ir gali tai tinkamai įrodyti atitinkamos valstybės narės kompetentingai institucijai. Šiuo tikslu atitinkamoje eksporto deklaracijoje nurodytas veiklos vykdytojas laikomas eksportuotoju;
                        
                     
                           c)
                        
                        
                           1 dalies pirmos pastraipos b punkte nurodytos dalies atveju atitinkamos valstybės narės kompetentingai institucijai gali tinkamai įrodyti, kad jie laikosi minėtame punkte nustatytų sąlygų.
                        
                     29 straipsnis
               Eksportui kvotos metais, einančiais nuo liepos 1 d. iki kitų metų birželio 30 d., licencijų paraiškos teikiamos kasmet nuo gegužės 20 d. iki 30 d.
               Jeigu pasibaigus pirmoje pastraipoje nurodytam licencijų paraiškų teikimo laikotarpiui tebelieka nepanaudotas kiekis, licencijų paraiškos eksportui likusiu einamųjų kvotos metų laikotarpiu teikiamos kasmet nuo lapkričio 1 d. iki 10 d.
               30 straipsnis
               Licencijų paraiškose ir licencijose įrašoma:
               
                           a)
                        
                        
                           7 skiltyje – žodžiai „Dominikos Respublika – DO“;
                        
                     
                           b)
                        
                        
                           17 ir 18 skiltyse – kiekis, su kuriuo susijusi licencijos paraiška ar licencija;
                        
                     
                           c)
                        
                        
                           20 skiltyje įrašomas vienas iš III priede nurodytų įrašų.
                        
                     Licencijos, išduotos remiantis šiuo skirsniu, įpareigoja eksportuoti į Dominikos Respubliką.
               31 straipsnis
               1.   Dėl 29 straipsnio pirmoje pastraipoje nurodytų licencijų paraiškų valstybės narės kasmet iki birželio 6 d. praneša Komisijai apie licencijų paraiškose nurodytus kiekius pagal abi kvotos dalis ir pagal kiekvieną Kombinuotosios nomenklatūros produktų kodą arba prireikus apie tai, kad paraiškų nepateikta.
               2.   Komisija kuo greičiau nusprendžia, kiek licencijų gali būti išduota pagal prašomus kiekius, ir nustato paskirstymo koeficientus kiekvienai kvotos daliai. Pritaikius paskirstymo koeficientą gautas skaičius suapvalinamas iki artimiausio sveikojo skaičiaus (kg).
               3.   Jeigu licencijų paraiškose nurodytas bent vienos iš dviejų kvotos dalių kiekis yra mažesnis nei 28 straipsnio 1 dalyje nurodytas kiekis, Komisija į 2 dalyje nurodytą sprendimą įtraukia bendrą likusį kiekį, dėl kurio licencijų paraiškos gali būti teikiamos 29 straipsnio antroje pastraipoje nurodytu laikotarpiu.
               Dėl 29 straipsnio antroje pastraipoje nurodytų licencijų paraiškų valstybės narės kasmet iki lapkričio 17 d. praneša Komisijai apie licencijų paraiškose nurodytus kiekius pagal kiekvieną Kombinuotosios nomenklatūros produktų kodą arba prireikus apie tai, kad paraiškų nepateikta.
               Komisija kuo greičiau nusprendžia, kiek licencijų gali būti išduota pagal prašomus kiekius, ir nustato paskirstymo koeficientą. Pritaikius paskirstymo koeficientą gautas skaičius suapvalinamas iki artimiausio sveikojo skaičiaus (kg).
               Jeigu pagal pirmą pastraipą prašomas kiekis yra mažesnis už bendrą likusį kiekį, Komisija pagal trečioje pastraipoje nurodytą sprendimą paskirsto likusį kiekį proporcingai prašomam kiekiui.
               Pareiškėjai praneša kompetentingai institucijai, ar priima papildomą kiekį, per vieną savaitę nuo trečioje pastraipoje nurodyto Komisijos sprendimo paskelbimo dienos. Atitinkamai padidinamas pateiktas užstatas. Kompetentinga institucija iki gruodžio 31 d. praneša Komisijai apie priimtą papildomą kiekį.
               4.   Prieš 1 dalyje ir 3 dalies antroje pastraipoje nurodytus pranešimus valstybės narės patikrina, ar vykdomos 27 straipsnio 2 dalyje ir 28 straipsnyje nurodytos sąlygos.
               5.   Jei pritaikius paskirstymo koeficientą vienam pareiškėjui tenka mažiau kaip 20 tonų, pareiškėjai gali atsiimti savo licencijų paraiškas. Tokiais atvejais jie per tris darbo dienas nuo 2 dalyje ir 3 dalies trečioje pastraipoje nurodytų Komisijos sprendimų paskelbimo praneša apie tai kompetentingai institucijai. Užstatas grąžinamas nedelsiant. Kompetentinga institucija per dešimt dienų nuo sprendimo paskelbimo praneša Komisijai pagal Kombinuotosios nomenklatūros produktų kodus suskirstytus kiekius, dėl kurių pateiktos paraiškos buvo atsiimtos, o užstatas – grąžintas.
               32 straipsnis
               1.   Eksporto licencijos yra išduodamos iki birželio 30 d. ir gruodžio 31 d., jei taikoma, atitinkamai paskelbus 31 straipsnio 2 dalyje ir 31 straipsnio 3 dalies trečioje pastraipoje nurodytus Komisijos sprendimus.
               Jie yra išduodami tik veiklos vykdytojams, į kurių licencijų paraiškas atsižvelgta nustatant kiekius, apie kuriuos pranešė valstybės narės pagal 31 straipsnio 1 dalį ir 31 straipsnio 3 dalies antrą pastraipą.
               Jei nustatoma, kad veiklos vykdytojo, kuriam išduota licencija, pateikta informacija neteisinga, licencija panaikinama, o užstatas negrąžinamas.
               2.   Pagal šį skirsnį išduotos eksporto licencijos galioja nuo faktinės jų išdavimo dienos, kaip apibrėžta Reglamento (EB) Nr. 376/2008 22 straipsnio 2 dalyje, iki kvotos metų, kuriems buvo pateikta licencijos paraiška, birželio 30 d.
               Taikant 6 straipsnio 2 dalį eksporto licencija taip pat galioja visiems produktams, kuriems suteikti 27 straipsnio 2 dalies pirmoje pastraipoje nurodyti kodai.
               3.   Valstybės narės iki liepos 15 d. ir prireikus iki sausio 15 d. praneša Komisijai pagal Kombinuotosios nomenklatūros produktų kodus suskirstytus kiekius, dėl kurių buvo išduotos licencijos.
               4.   Užstatas grąžinamas tik vienu iš šių atvejų:
               
                           a)
                        
                        
                           pateikus Reglamento (EB) Nr. 376/2008 32 straipsnio 2 dalyje nurodytą įrodymą su Reglamento (EB) Nr. 612/2009 17 straipsnio 3 dalyje nurodytu gabenimo dokumentu, kuriame nurodoma, kad paskirties vieta – Dominikos Respublika;
                        
                     
                           b)
                        
                        
                           už paraiškose nurodytus kiekius, dėl kurių licencija negalėjo būti išduota.
                        
                     Užstatas už neeksportuotus kiekius negrąžinamas.
               5.   Nukrypstant nuo Reglamento (EB) Nr. 376/2008 8 straipsnio, licencijos yra neperduodamos.
               6.   Kasmet ne vėliau kaip iki rugpjūčio 31 d. valstybės narės praneša Komisijai 28 straipsnio 1 dalyje nurodyto ankstesnio 12 mėnesių laikotarpio kiekius, suskirstytus pagal abi 28 straipsnio 1 dalyje nurodytos kvotos dalis ir pagal Kombinuotosios nomenklatūros produktų kodus, nurodydama:
               
                           a)
                        
                        
                           kiekį, dėl kurio licencijos nebuvo išduotos arba buvo panaikintos;
                        
                     
                           b)
                        
                        
                           eksportuotą kiekį.
                        
                     33 straipsnis
               1.   Taikomas II skyrius, išskyrus 7, 9 ir 10 straipsnius.
               2.   Šiame skyriuje nurodyti pranešimai Komisijai teikiami remiantis Komisijos reglamentu (EB) Nr. 792/2009 (3).
            
         2 straipsnis
   Pereinamojo laikotarpio priemonės
   Kalbant apie eksportą į Dominikos Respubliką 2013–2014 kvotos metais, bendras likęs kiekis, nurodytas Reglamento (EB) Nr. 1187/2009 (su pakeitimais, nustatytais šio reglamento 1 straipsnio 2 dalyje) 28 straipsnio 2 dalies pirmos pastraipos b punkte, yra 9 018 tonos.
   Eksporto licencijų paraiškos dėl kiekio, nurodyto šio straipsnio pirmoje pastraipoje, gali būti teikiamos nuo 2013 m. lapkričio 1 d. iki 10 d. pagal Reglamento (EB) Nr. 1187/2009 (su pakeitimais, nustatytais šio reglamento 1 straipsnio 2 dalyje) III skyriaus 3 skirsnį.
   3 straipsnis
   Įsigaliojimas ir taikymas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   1 straipsnio 1 dalis taikoma nuo 2015 kvotos metų.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. spalio 15 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  2009 m. lapkričio 27 d. Komisijos reglamentas (EB) Nr. 1187/2009, kuriuo nustatomos išsamios specialiosios Tarybos reglamento (EB) Nr. 1234/2007 nuostatų dėl pieno ir pieno produktų eksporto licencijų ir eksporto grąžinamųjų išmokų taikymo taisyklės (OL L 318, 2009 12 4, p. 1).
   
      (3)  OL L 228, 2009 9 1, p. 3.“